DOI: 10.14457/tu.the.2022.493
title: แผนธุรกิจสลีปปิ้งมาร์คออร์แกนิคจากข้าวโพดราชินีทับทิมสยาม

description: เนื่องจากผู้บริโภคในปัจจุบันมีวิถีการดำเนินชีวิตแบบสังคมเมืองมากขึ้น มีพฤติกรรมการใส่ใจในรูปลักษณ์ภายนอกเพิ่มขึ้น มีการใช้สื่อสังคมออนไลน์ในการติดต่อสื่อสาร รวมถึงการสั่งซื้อสินค้าออนไลน์ก็เติบโตขึ้นเช่นกัน และยังใส่ใจในสิ่งแวดล้อม ชอบใช้สินค้าที่มาจากธรรมชาติ มีกระแสค่านิยมการใช้สินค้าออร์แกนิคในชีวิตประจำวันเพิ่มขึ้น ทั้งในด้านความปลอดภัย อ่อนโยน ไม่มีสารเคมี นอกจากนี้ยังมีพฤติกรรมที่คนในยุคปัจจุบันมีการดูแลเอาใจใส่ตนเองมากขึ้น เมื่อดูจากการเติบโตของตลาดเครื่องสำอาง พบว่าภูมิภาคเอเชียนั้นมีมูลค่าตลาดสูงถึง 190.26 พันล้านดอลลาร์สหรัฐ ครองสัดส่วน 36 เปอร์เซ็นต์สูงเป็นอันดับหนึ่งเทียบกับภูมิภาคอื่นในปี 2023 ส่วนในประเทศไทยก็มียอดขายเครื่องสำอางสูงถึง 88,766 ล้านบาทในปี 2021 จะเห็นได้ว่าตลาดยังคงเติบโตและน่าลงทุนบริษัท รวย รวย เฮง เฮง ไม่หยุด จำกัด จึงได้เห็นโอกาสของการดำเนินธุรกิจและมีการพัฒนาผลิตภัณฑ์บำรุงผิว คือ สลีปปิ้งมาร์คแบบออร์แกนิค และได้นำข้าวโพดราชินีทับทิมสยามมาเป็นสารสกัดหลักในผลิตภัณฑ์ โดยใช้ชื่อแบรนด์ว่า “RISA” (ริสา) มีจุดเด่นในเรื่องการบำรุงผิวด้วยสารสกัดจากธรรมชาติสอดคล้องกับกระแสค่านิยมในปัจจุบัน มีคุณสมบัติช่วยบำรุงผิวพรรณให้มีความชุ่มชื้นกระจ่างใส ชะลอการเสื่อมของเซลล์ จุดด่างดำดูลดเลือนลง และปราศจากสารเคมี โดยผลิตภัณฑ์มีมาตรฐานผลิตภัณฑ์ด้านออร์แกนิค ลูกค้าจึงมั่นใจในความปลอดภัยได้ ซึ่งกลุ่มลูกค้าเป้าหมายเป็นผู้หญิงวัยทำงานอายุระหว่าง 22 ถึง 60 ปี รายได้ปานกลาง มีความต้องการในการใช้ผลิตภัณฑ์จากธรรมชาติ และเป็นกลุ่มที่มีอำนาจในการตัดสินใจสินค้าด้วยตนเอง โดยจากการทำวิจัยตลาดด้วยการทำแบบสอบถามและสัมภาษณ์เชิงลึกกับผู้มีประสบการณ์การใช้ สลีปปิ้งมาร์ค เพื่อศึกษาพฤติกรรม ทัศนคติ รวมถึงปัจจัยทางด้านการตลาดทั้งด้านสินค้า ราคา ช่องทางการจัดจำหน่าย และการส่งเสริมการตลาด ทำให้พบว่าผู้บริโภคที่มีการใช้ผลิตภัณฑ์สลีปปิ้งมาร์คนั้น มีความกังวลใจเกี่ยวกับปัญหา ด้านริ้วรอย ผิวหน้าหมองคล้ำ ผิวแห้ง การเลือกใช้สลีปปิ้งมาร์คแบบออร์แกนิคจะต้องเป็นผลิตภัณฑ์ที่มีความปลอดภัย รวมถึงผลิตภัณฑ์จะต้องให้ผลลัพธ์เกี่ยวกับด้านความกระจ่างใส ความชุ่มชื้น และลดเลือนริ้วรอย ราคาเฉลี่ยน้อยกว่า 1,000 บาท และเมื่อสัมภาษณ์เกี่ยวกับปัจจัยที่ทำให้ผู้บริโภคเลือกใช้สลีปปิ้งมาร์คแบบออร์แกนิคสารสกัดจากข้าวโพดราชินีทับทิมสยามนั้น ปัจจัยที่ส่งผลให้มีการซื้อมากที่สุดก็คือ มีสินค้าให้ทดลอง รวมถึงมีการรีวิวเกี่ยวกับผลลัพธ์ในทิศทางบวก โดยราคาเหมาะสมกับคุณภาพ ซึ่งลูกค้านิยมซื้อสินค้าในช่องทางออนไลน์ ผ่านแพลตฟอร์มออนไลน์ เช่น ช้อปปี้ (Shopee) ลาซาด้า (LAZADA) และปัจจัยด้านส่งเสริมการตลาดเพื่อดึงดูดให้ซื้อสินค้าที่ต้องการมากที่สุด คือ ส่วนลด เมื่อทำการวิจัยเรียบร้อยบริษัทจึงนำมาพัฒนาผลิตภัณฑ์ให้มีความสอดคล้องกับข้อมูลที่ได้รับ ทั้งในเรื่องคุณสมบัติและปัจจัยทางด้านการตลาดต่าง ๆ เพื่อนำเสนอผลิตภัณฑ์ที่มีคุณภาพ ปลอดภัย ต่อผิวหน้าลูกค้าทั้งนี้ผู้ศึกษาได้มีการทำการศึกษาคู่แข่ง และจุดแข็งจุดอ่อน รวมถึงการได้ตั้งเป้าหมายของกิจการทั้งระยะสั้น ระยะยาว เพื่อวางแผนกลยุทธ์ให้ครอบคลุมและสอดคล้องไปในทิศทางเดียวกัน ทั้งในส่วนกลยุทธ์ทางการตลาด กลยุทธ์การดำเนินงาน กลยุทธ์ด้านบุคคล และกลยุทธ์ทางด้านการเงิน เพื่อเป็นการสร้างความได้เปรียบในการแข่งขันให้กับกิจการ จากการวิเคราะห์กลยุทธ์ทางการเงิน เพื่อประเมินความคุ้มค่าในการลงทุน โดยใช้การประเมินผลการดำเนินการในระยะเวลา 5 ปี ซึ่งจากการประมาณการ พบว่า มูลค่าปัจจุบันสุทธิ (NPV) เป็นบวก โดยมีค่า 4.5 ล้านบาท อัตราผลตอบแทนภายใน (IRR) มากกว่าต้นทุนทางการเงินถัวเฉลี่ย (WACC) โดยมีค่า 63 เปอร์เซ็นต์ และ สามารถคืนทุนได้ภายในระยะเวลา 1 ปี 10 เดือน ซึ่งแผนธุรกิจนี้สามารถบรรลุเป้าหมายทางการเงินที่ตั้งไว้ได้ นอกจากนี้ยังมีการเตรียมแผนฉุกเฉินสำหรับรองรับเหตุการณ์ที่ไม่คาดคิด เพื่อลดความเสี่ยงในการดำเนินธุรกิจและสามารถดำเนินธุรกิจได้อย่างราบรื่นและประสบความสำเร็จ